钦定古今图书集成/明伦汇编/官常典/第648卷 > 丁积
## 钦定古今图书集成/明伦汇编/官常典/第648卷 > 丁积

按《明外史循吏传》：“积字彦诚，宁都人，成化十四年进
士，授新会知县。至即师事邑人陈献章，尊其所闻而
行之。其政以风化为本，而主于爱利，不慑权贵中贵
梁方者，新会人也。其弟长横于乡，既重责民逋，复诉
于积，积追券焚之，且收捕系狱，由是权豪屏迹。见俗
尚奢侈，申《洪武礼制》，参以《朱子家礼》，定为中制，择耆”
老诲导，月朔进问于庭，优礼其能者而惩其不率者。
严赌博窃盗之禁，榜门示耻。良家子游惰不事生业
者，聚之庑下，使日诵《小学书》，亲为解说，冀变化其习。
谨祀事，牲牷酒醴，必极精洁，肃然将事，若神明陟降
然。故事，民出钱输官供役，名“均平钱。”其后吏贪，复令
甲首出钱供用，曰“当月钱。”贫者至鬻子女。积一切杜
绝。甲首输均平钱毕即归田，无复事，欢若更生。俗信
巫鬼，为痛毁淫祠，常以辨冤忤上官，下之狱，民号泣
欲为营解。积书示之曰：“心苟无愧，祸福非所图，慎毋
重吾之不德。”久之，事亦解。十八年大旱，筑坛于圭峰
顶，盺夕伏坛下者八日，体惫甚，雨亦大澍。然积自是
得疾，遂卒，年四十一。士民相聚哭于途，有一妪夜哭
极哀。或问之，曰：“来岁膺甲首，丁公死，吾何以聊生？”其
德化入民如此。相与祠之。